## Rješenje kojim se ovlaštenom društvu S.T. Kapital d.o.o., Split, oduzima dozvola za obavljanje svih poslova s vrijednosnim papirima

### NN 115/2008 (7.10.2008.), Rješenje kojim se ovlaštenom društvu S.T. Kapital d.o.o., Split, oduzima dozvola za obavljanje svih poslova s vrijednosnim papirima

# HRVATSKA AGENCIJA ZA NADZOR FINANCIJSKIH USLUGA

**3343**

Na temelju odredbi članka 15. stavka 1. točke 4. i članka 8. stavka 1. Zakona o
Hrvatskoj agenciji za nadzor financijskih usluga (»Narodne novine« br. 140/05),
te članka 15. stavka 5. točka 2., članka 41. stavka 2. i članka 52. stavka 1.
točki 7. i 9. Zakona o tržištu vrijednosnih papira (»Narodne novine« br. 84/02,
138/06), u predmetu nadzora nad ovlaštenim društvom S.T. Kapital d.o.o., Split,
Boktuljin put b.b., MBS: 060232389, Uprava Hrvatske agencije za nadzor
financijskih usluga, na sjednici održanoj 2. listopada 2008. godine, donijela je

## RJEŠENJE

I. Ovlaštenom društvu S.T. Kapital d.o.o., Split, Boktuljin put b.b., MBS:
060232389, oduzima se dozvola za obavljanje svih poslova s vrijednosnim
papirima.
II. Ovlašteno društvo iz točke I. izreke ne može zatražiti ponovno izdavanje
dozvole za obavljanje poslova s vrijednosnim papirima u roku od 3 mjeseca od
dana konačnosti ovog rješenja.
III. Od dana konačnosti ovog rješenja ovlašteno društvo iz točke I. izreke ne
smije sklopiti, započeti obavljati ili obaviti niti jedan posao vezan za
obavljanje djelatnosti za koje je predmetna dozvola bila izdana.
IV. Nalaže se ovlaštenom društvu iz točke I. izreke da u roku od 15 dana od dana
zaprimanja ovog rješenja Hrvatskoj agenciji za nadzor financijskih usluga
dostavi dokaze o pokretanju postupka brisanja djelatnosti iz sudskog registra, o
obavještavanju svih svojih klijenata o prestanku važenja dozvole i s tim u vezi
omogućavanje opozivanja neizvršenih naloga, o zatvaranju posebnog računa
nalogodavca (članak 64. stavak 1. Zakona o tržištu vrijednosnih papira), te
presliku knjige naloga iz koje će biti razvidno da su svi nalozi uredno izvršeni
ili opozvani.
V. Ovo rješenje upisuje se u Registar ovlaštenih društava, koji vodi Hrvatska
agencija za nadzor financijskih usluga, pod rednim brojem 42.
VI. Ovo rješenje objavit će se u »Narodnim novinama«.

```
Obrazloženje
```

Hrvatska agencija za nadzor financijskih usluga (dalje u tekstu: Agencija) je
provela postupak redovnog nadzora nad ovlaštenim društvom S.T. Kapital d.o.o.,
Split, Boktuljin put b.b., MBS: 060232389 (dalje u tekstu: Subjekt nadzora),
sukladno odredbi članka 15. stavak 2. Zakona o Hrvatskoj agenciji za nadzor
financijskih usluga i članka 14. Zakona o tržištu vrijednosnih papira (dalje u
tekstu: ZTVP).
Postupak nadzora proveden je na temelju Odluke Agencije o pokretanju postupka
nadzora, klasa: UP/I-041-02/07-06/26, urbroj: 326-323-07-1, od 25. listopada
2007. godine.
U postupku nadzora Agencija je utvrdila da Subjekt nadzora nije postupao u
skladu s odredbama ZTVP-a, odnosno sa sredstvima nalogodavaca je postupao
protivno odredbama članka 64. stavka 2. te nije vodio knjigu naloga sukladno
odredbama članka 63. stavka 2. ZTVP-a.
Ad I) Agencija je u postupku nadzora utvrdila da je Subjekt nadzora, u razdoblju
od 5. veljače do 7. ožujka 2008. godine, koristio novčana sredstva nalogodavaca
bez njihovih naloga.
Naime, Subjekt nadzora je u razdoblju od 31. siječnja do 11. veljače 2008.
godine, izvršavajući više naloga klijenta-nalogodavca Elektropromet d.d.,
Zagreb, za kupnju dionica izdavatelja Riz-odašiljači d.d., Zagreb, oznake
RIZO-R-A, došao u obvezu prema Središnjoj depozitarnoj agenciji d.d. u ukupnom
iznosu od 872.878,35 kn, koliko je iznosila novčana obveza klijenta prema
Subjektu nadzora. Budući da navedeni klijent nije podmirivao svoje obveze na
datume namire, Subjekt nadzora je za podmirenje svojih obveza prema Središnjoj
depozitarnoj agenciji d.d. koristio novčana sredstva drugih nalogodavaca.
Navedeni klijent je na 11. veljače 2008. godine djelomično podmirio svoju obvezu
prema Subjektu nadzora u iznosu od 697.036,85 kn. Subjekt nadzora od istog
klijenta i dalje zaprima i izvršava naloge za kupnju dionica RIZO-R-A sve do 20.
veljače 2008. godine, čime isti povećava svoju novčanu obvezu za iznos od
230.784,25 kn, te svoje ukupno dugovanje u iznosu od 406.626,00 kuna klijent ne
podmiruje sve do 7. ožujka 2008. godine, do kada Subjekt nadzora koristi
sredstva s računa drugih nalogodavaca.
Slijedom navedenog, radi podmirenja obveza jednog klijenta, Subjekt nadzora je
koristio novčana sredstva drugih klijenata bez njihovog naloga, čime je postupio
protivno odredbi članka 64. stavak 2. ZTVP-a.
Ad II) Uvidom u knjigu naloga za razdoblje od 1. 10. 2007. godine do 12. 3.
2008. godine, utvrđeno je da Subjekt nadzora nije upisivao u knjigu naloga svaki
nalog kronološkim redoslijedom prihvaćanja i označio ga pripadajućim rednim
brojem, tako da je velik broj naloga izvršen prije nego što su isti zaprimljeni
i upisani u knjigu naloga. Navedeno je primjerice vidljivo iz realizacije
sljedećih naloga:
II.1. Dana 12. 11. 2007. godine u 16:15 sati pod rednim brojem 00917 u knjigu
naloga je zaprimljen nalog za kupnju 20 dionica izdavatelja Hidroelektra
niskogradnja d.d. (HDEL-R-A) po jediničnoj cijeni od 1.920,00 kuna. Uvidom u
listu transakcija sa Zagrebačke burze (dalje u tekstu: ZSE) istoga dana, uočeno
je da je transakcija izvršena isti dan, ali u 15:09:51 sati, dakle prije nego je
nalog zaprimljen i upisan u knjigu naloga.
II.2. Dana 9. 11. 2007. godine u 16:15 sati pod rednim brojem 00883 u knjigu
naloga je zaprimljen nalog za prodaju 7 dionica izdavatelja Luka Ploče d.d. (LKPC-R-A)
po jediničnoj cijeni od 5.482,00 kuna. Uvidom u listu transakcija sa ZSE, uočeno
je da je transakcija izvršena istoga dana, ali u 12:49:58 sati, dakle prije nego
je nalog zaprimljen i upisan u knjigu naloga.
II.3. Dana 9. 11. 2007. godine u 17:16 sati pod rednim brojem 00884 u knjigu
naloga je zaprimljen nalog za prodaju 14 dionica izdavatelja Luka Ploče d.d. (LKPC-R-A)
po jediničnoj cijeni od 5.482,00 kuna. Uvidom u listu transakcija sa ZSE, uočeno
je da je transakcija izvršena istoga dana, ali u 12:30:12 sati, dakle prije nego
je nalog zaprimljen i upisan u knjigu naloga.
II.4. Dana 29. 10. 2007. godine u 16:53 sati pod rednim brojem 00688 u knjigu
naloga je zaprimljen nalog za kupnju 14 dionica izdavatelja Societe generale –
Splitska banka d.d. (STBA-R-A) po jediničnoj cijeni od 1.240,00 kuna. Uvidom u
knjigu naloga i listu transakcija sa ZSE, uočeno je da je nalog u cijelosti
izvršen istoga dana, ali u 10:44:50 sati, dakle prije nego je nalog zaprimljen i
upisan u knjigu naloga.
II.5. Dana 29. 10.2007. godine u 17:00 sati pod rednim brojem 00689 u knjigu
naloga je zaprimljen nalog za prodaju 5 dionica izdavatelja Luka Ploče d.d. (LKPC-R-A)
po jediničnoj cijeni od 5.850,00 kuna. Uvidom u knjigu naloga i listu
transakcija sa ZSE, uočeno je da je nalog u cijelosti izvršen istoga dana kroz
tri transakcije, prva transakcija izvršena je u 10:06:38 sati, druga u 10:06:45
sati i zadnja u 10:07:35 sati, dakle prije nego je nalog zaprimljen i upisan u
knjigu naloga.
II.6. Dana 12. 2. 2008. godine u 16:03 sati pod rednim brojem 00805 u knjigu
naloga je zaprimljen nalog za kupnju 9 dionica izdavatelja Jadroplov d.d. (JDPL-R-A)
po jediničnoj cijeni od 619,77 kuna. Uvidom u knjigu naloga i listu transakcija
sa ZSE, uočeno je da je nalog izvršen istoga dana, ali u 11:02:43 sati, dakle
prije nego je nalog zaprimljen i upisan u knjigu naloga.
II.7. Dana 26. 2. 2008. godine u 16:01 sati pod rednim brojem 01150 u knjigu
naloga je zaprimljen nalog za kupnju 150 dionica izdavatelja Kreditna banka
Zagreb d.d. (KBZ-R-A) po jediničnoj cijeni od 221,00 kuna. Uvidom u knjigu
naloga i listu transakcija sa ZSE, uočeno je da je nalog izvršen istoga dana,
ali u 12:55:22 sati kroz tri transakcije, dakle prije nego je nalog zaprimljen i
upisan u knjigu naloga.
II.8. Dana 6. 3. 2008. godine u 15:59 sati pod rednim brojem 01275 u knjigu
naloga je zaprimljen nalog za kupnju 75 dionica izdavatelja Kreditna banka
Zagreb d.d. (KBZ-R-A) po jediničnoj cijeni od 200,17 kuna. Uvidom u knjigu
naloga i listu transakcija sa ZSE, uočeno je da je nalog izvršen istoga dana,
ali u 10.30:49 sati, dakle prije nego je nalog zaprimljen i upisan u knjigu
naloga.
II.9. Dana 7. 3. 2008. godine u 16:07 sati pod rednim brojem 01303 u knjigu
naloga je zaprimljen nalog za kupnju 40 dionica izdavatelja Slobodna Dalmacija
d.d. (SLDM-R-A) po jediničnoj cijeni od 92,50 kuna. Uvidom u knjigu naloga i
listu transakcija sa ZSE, uočeno je da je nalog izvršen istoga dana, ali u
10:11:36 sati, dakle prije nego je nalog zaprimljen i upisan u knjigu naloga.
II.10. Dana 10. 3. 2008. godine u 16:59 sati pod rednim brojem 01315 u knjigu
naloga je zaprimljen nalog za kupnju 1578 dionica izdavatelja Lucidus d.d. (LCDS-R-A)
po jediničnoj cijeni od 33,00 kune. Uvidom u knjigu naloga i listu transakcija
sa ZSE, uočeno je da je nalog izvršen istoga dana ali u 10:47:54 sati putem 5
transakcija, dakle prije nego je nalog zaprimljen i upisan u knjigu naloga.
Slijedom navedenog, Subjekt nadzora naloge nije zaprimao i upisivao u knjigu
naloga kronološkim redoslijedom prihvaćanja naloga niti ih je po istom principu
izvršavao, budući da je zaprimljene naloge najprije realizirao, a tek ih potom
unosio u knjigu naloga, čime je postupio protivno odredbi članka 63. stavka 2.
ZTVP-a.
Ad III) Agencija je 15. srpnja 2008. godine sastavila Zapisnik o provedenom
postupku nadzora, na koji se Subjekt nadzora pismeno očitovao dana 21. srpnja
2008. godine. Zaprimljeno očitovanje nije sadržavalo nove činjenice odnosno
argumentaciju dotada utvrđenih činjenica koje bi ukazivale na drugačije
okolnosti značajne za rješenje.
Agencija je našla potrebnim upotpuniti činjenično stanje utvrđeno Zapisnikom o
provedenom postupku nadzora, te je 9. rujna 2008. godine od Subjekta nadzora
zatražila dodatnu dokumentaciju u dijelu koje se odnosi na podmirenje novčanih
obveza prema Središnjoj depozitarnoj agenciji d.d. Subjekt nadzora je 10. rujna
2008. godine Agenciji dostavio traženu dokumentaciju i svoje pisano očitovanje u
kojem opisuje na koji način i u kojem razdoblju je koristio novčana sredstva s
računa drugih nalogodavaca.
Agencija je dana 15. rujna 2008. godine sastavila Dopunu Zapisnika te ju
dostavila Subjektu nadzora, koji se u ostavljenom roku na istu nije očitovao.
Budući da su u Zapisniku o provedenom postupku nadzora i u Dopuni zapisnika
navedene sve činjenice i okolnosti koje su značajne za rješenje, te da je
Agencija Subjektu nadzora pružila mogućnost da se o istima izjasni, ovime je
postupljeno u skladu s odredbom članka 135. stavak 1., a u vezi sa odredbom
članka 8. stavka 1. Zakona o općem upravnom postupku (»Narodne novine« broj
53/91 i 103/96 – Odluka Ustavnog suda Republike Hrvatske, broj Us-248/94).
Ad IV) Na temelju odredbe članka 15. stavka 5. točke 2. ZTVP-a, Agencija može u
slučajevima kršenja odredbi ZTVP-a nadziranoj osobi rješenjem naložiti posebnu
mjeru oduzimanja odobrenja za rad.
Sukladno odredbi članka 52. stavak 1. točka 7. ZTVP-a Agencija će ovlaštenom
društvu rješenjem oduzeti dozvolu za obavljanje jednog ili više poslova s
vrijednosnim papirima ako ne vodi knjigu naloga sukladno odredbama članka 63.
ZTVP-a, a odredba članka 52. stavak 1. točka 9. ZTVP-a predviđa oduzimanje
dozvole ako ovlašteno društvo sredstvima nalogodavca raspolaže suprotno
odredbama članka 64. ZTVP-a.
Sukladno članku 52. stavak 3. ZTVP-a Agencija će odrediti rok u kojem ovlašteno
društvo ne može zatražiti ponovno izdavanje dozvole za obavljanjem poslova s
vrijednosnim papirima, a koji ne može biti dulji od pet godina.
Kao otegotne, Agencija je cijenila okolnosti da je Subjekt nadzora koristio
sredstva drugih nalogodavaca bez njihovih naloga u više navrata i kroz duži
vremenski period, iznos korištenih sredstava, te okolnost da je Subjekt nadzora
zaprimao i izvršavao nove naloge klijenta unatoč tome što isti nije podmirio
ranija dugovanja.
Slijedom navedenog, riješeno je kao u točkama I. i II. izreke rješenja.
Ad V) Sukladno članku 52. stavak 5. ZTVP-a od dana konačnosti rješenja o
oduzimanju dozvole za obavljanje poslova s vrijednosnim papirima, odnosno od
dana prestanka važenja dozvole po sili zakona, ovlašteno društvo ne smije
sklopiti, započeti obavljati ili obaviti niti jedan posao vezan za obavljanje
djelatnosti za koje je predmetna dozvola bila izdana, te je stoga odlučeno kao u
točki III. izreke rješenja.
Ad VI) Sukladno odredbi članka 43. stavak 5. ZTVP-a, Agencija vodi registar
društava ovlaštenih za obavljanje poslova s vrijednos­nim papirima, pa je
odlučeno kao u točki V. izreke rješenja.
Ad VII) Na temelju odredbe članka 8. stavka 3. Zakona o Hrvatskoj agenciji za
nadzor financijskih usluga, ovo rješenje objavljuje se u »Narodnim novinama«.

UPUTA O PRAVNOM LIJEKU

Protiv ovog rješenja žalba nije dopuštena, ali se protiv istog može pokrenuti
upravni spor podnošenjem tužbe Upravnom sudu Republike Hrvatske u roku 30 dana
od dana primitka ovog rješenja.

Klasa: UP/I-041-02/07-06/26
Urbroj: 326-323/08-20
Zagreb, 2. listopada 2008.

Predsjednik Uprave
**Ante Samodol**, v. r.

Rješenje, NN 115/2008-3343
Opći uvjeti korištenjaZaštita privatnosti[Pristup podatcima](/data_access_hr.aspx)[ELI](/about_eli_hr.aspx)

©2026. g. Narodne novine d.d.

, izrada [Novena d.o.o.](http://novena.hr/)